Hana i Sara na UNESCO zadatku

Kolegice Hana i Sara iz 3.b razreda su  kao ambasadorice UNESCO-a za kulturnu i prirodnu baštinu dobile zadatak pronaći i fotografirati te opisati najljepša mjesta na svijetu zaštićena od strane UNESCO-a, a ovo je njihova reportaža:

Krenuli smo iz Kanade koja je prepuna zaštićenih lokaliteta – osobito na kanadskom  Stjenjaku.  Bio je to izlet pun avanture:  Sara je fotografirajući pala u rijeku i plivala uz vodopad, ali vjerna kolegica Hana ju je uspjela uhvatiti i spasiti.

Nakon Kanade smo krenule na naporan put prema Yellowstoneu, prvom Nacionalnom parku u svijetu. Odlučili smo se na taj put krenuti pješke budući da kao članice UNESCO-a moramo brinuti za Zemlju i njezino zagađenje smanjiti u potpunosti. Nakon što smo uživali u predivnim krajolicima vulkanskog reljefa probijali smo se i kroz malo manje predivan miris (smrad po pokvarenim jajima – tj. sumpor) i  zaputili se prema Velikoj plavoj rupi. Kako bi potvrdile odgovaraju li internetske fotografije zaista ovom mjestu,  morale smo dio puta provesti u avionu te iz njega skočiti padobranima. Bilo je vrlo adrenalinski i „gusto“ jer je padobranima trebalo dugo da se otvore, ali kolegica Hana i ja smo strpljivo u zraku čekale i dočekale.

Nakon što smo se uspješno prizemljile,  prohodale smo i preplivale dug put do otoka Galapagosa. Tamo su nas vrlo ugodno primili Galapagoški renđeri i pokazali nam Galapagoškog guštera. Snimili smo odličnu fotografiju  s gušterom, ali nam ju je isti pojeo i nismo uspjeli zabilježiti još jednu.

Nakon Galapagosa smo plivale nazad do obale Perua i onda smo se na ljamama popele do Machu Pichua. Tamo smo uživale u povijesnim arheološkim nalazištimai drevnim legendama ali smo ubrzo morali krenuti brodom na put prema Africi.

U Africi smo posjetili Nacionalni park Garambu u državi DR Kongo. Tamo su nas pustili među majmune gdje smo obje shvatile da se bolje razumijemo s njima nego s ljudima. Zbližili smo se i postali skoro kao obitelj. Bilo je teško kada je došlo vrijeme odlaska, ali budući da smo bile na važnoj dužnosti, morale smo ostaviti emocije sa strane.

Nakon Konga smo ponovno plivale i stigle do Velikog koraljnog grebena na sjeveroistoku Australije. Na putu prema grebenu, kolegica Sara je otkrila kako se prilagođava vodi i u doticaju s njom postaje sirena – fotografije u prilogu.

Nakon Australije putujemo podmornicom do Filipina gdje smo posjetili terase rižinih polja. Odlučile smo u potpunosti pridonijeti poljoprivrednicima koji rade na tim poljima. Naš mukotrpan rad je bio na kraju nagrađen kušanjem posebnog jela napravljenog od vrlo ukusne riže. Složile smo se da je to jedna od boljih hrana koje smo ikad kušale.

Nakon što smo napunile energiju krećemo nazad na put i posjećujemo Nacionalni park Phong Nha-Kẻ Bàng u Vijetnamu. I tamo smo naravno uživale u ljepotama prirode a najviše nas se je dojmila spilja u koju nismo smjeli unijeti fotoaparate pa nemamo dokumentiran unutrašnji dio, ali imamo sliku ispred spilje.  Na fotografiji ispred spilje se  vidi umor od napornog i dugog putovanja, ali skupile smo snage i nastavile dalje.

Brodom smo doplovile do Francuskog otoka Réunion u Indijskom oceanu  Vrućine u prašumi su bile iscrpljujuće. Najveći strah smo doživjele kada je ogromna anakonda prošla pored Sare – iako smo savladale i tu opasnu situaciju. Kolegica Hana je, između ostalog ekspert i istrenirana i za takve slučajeve te je brzo intervenirala i smirila kolegicu Saru. Bilo je „gusto“ jer samo jedan vrisak i životinja bi se mogla prepasti, braniti se i ugristi. Na sreću i uz Haninu pomoć,  uspješno smo savladale i tu opasnu situaciju.

Nakon napornog ali nevjerojatno interesantnog puta vratili smo se u našu voljenu Hrvatsku. U Hrvatskoj, našoj avanturi još nije bio kraj. Odlučile smo posjetiti nekoliko domaćih kulturnih i prirodnih lokaliteta pod UNESCO zaštitom. Na samom kraju našeg puta odsjeli smo u malom selu u Lici i pridružili se vrlo gostoljubivim domaćinima u pripremanju velike folklorne priredbe. Našim plesom oborile smo s nogu sve prisutne (isplatilo se godinama ići na folklorne plesove kao izvannastavne aktivnosti).  Domaćini su bili oduševljeni te su nas obukli u narodne nošnje i postali smo glavna atrakcija seoske priredbe. Ličani su od svojih južnih susjeda Dalmatinaca naručili malo mediteranske hrane (zaštićene kao nematerijalno dobro) tako da smo uz kombinaciju s ličkom, uživali i u dalmatinskim delicijama. Divan kraj našeg putovanja.

Putovanje je bilo predivno, posjetili smo velik broj UNESCO zaštićenih lokaliteta u svijetu ali  samo jedno je sigurno: doma je najljepše!

Sara Mehanović i Hana Josić, 3.b